Ég hef minnst á það áður – í leiðaraskrifum þar sem minnt er á mikilvægi listamanna fyrir samfélagið – þegar við á ritstjórn Kjarnans heimsóttum sendiráð Íslands í Kaupmannahöfn . Þá tók Benedikt Jónsson , sendiherra , á móti okkur og spjallaði við okkur um utanríkisþjónustuna , alþjóðastjórnmál og ýmislegt fleira . Eftirminnilega skemmtilegur fundur og fræðandi , enda Benedikt reynslumikill og með yfirburðaþekkingu á hinum ýmsu málum sem tengjast ímynd Íslands erlendis . Eitt af því sem hann sagði , var að sterkasta vopnið sem Ísland hefði , þegar kæmi að orðstír um heim allan , væri einstaklega jákvæð og góð ímynd sem íslenskt listalíf hefði lagt grunninn að . Hvar sem hann hefði komið , þá væri þetta alltaf það sem blasti við ; góð og sterk ímynd Íslands þegar kæmi að menningarlífinu og listum . Auglýsing Ótrúlegur árangur Hildar Guðnadóttur á sviði kvikmyndatónlistar heldur áfram að vekja heimsathygli . Það var gaman að sjá það í beinni í gær , hér í Bandaríkjunum , þegar hún tók við Golden Globe verðlaununum fyrir tónlistina í hinni stórbrotnu mynd The Joker . Jóhann Jóhannsson heitinn tónskáld hafði verið í sömu sporum , á sínum tíma , og manni fannst þetta hálf óraunverulegt þá líkt og nú . Það að Hildur hafi verið með tónlistina í Chernobyl þáttunum – svo til samhliða því að The Joker birtist á hvíta tjaldinu – verður að teljast með ólíkindum , og sýnir óvenjulega mikla hæfileika og afköst . Tónlistin í þáttunum er öllum þeim sem hafa horft og hlustað , eftirminnileg . Vonandi gefur þetta tóninn fyrir Óskarinn – þó það sé óþarfi að gera kröfu um það . En það má láta sig dreyma . Það er hollt fyrir Íslendinga að muna hvaðan útþenslan á samfélaginu kemur oft á tíðum . Hvernig okkur tekst að búa til ný sjónarhorn , staðsetja okkur utan við rammann , stinga á kýlum og stuðla þannig að framförum og nýsköpun . Listamenn eru í þessum hlutverkum og hvernig hið litla íslenska listalíf hefur stutt við íslenskt samfélag að undanförnu – og í gegnum tíðina – sýnir mikilvægið . Listamenn vísa nefnilega oft veginn , og á því verður vonandi almenn viðurkenning . Ég hef áður skrifað um mikilvægi listamanna og þá hvers vegna mér finnst að það þurfi að fjárfesta með mun ríkulegri hætti í starfi þeirra . Ég læt því nægja að tengja hér á tvo síðustu leiðara um þessi mál . Annars vegar , Að gera hlutina vel , og síðan Heilindin á bak við hvíta fíla . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .